Dit is hartverskeurend ironies. Die geliefde vrou het net meer as 'n maand gelede haar 63ste verjaardag gevier en in die "rustige, veilige" Stilbaai by familie kom aansterk ná 'n voetoperasie.
Haar man is 'n oud-bevelvoerder van die onluste-eenheid naby Springs aan die Oosrand. Toe word sy Maandag koelbloedig afgemaai in 'n koeëlreën waar sy saam met vriende en familie om die vleisbraaivure kuier - deur vyf gewapende mans wat sonder waarskuwing op die niksvermoedende groepie begin skiet het voordat hulle die huis beroof en gevlug het.
Dis dalk tyd dat ons wakker skrik . . . Stilbaai is TE naby Mosselbaai om dit NIE as 'n waarskuwing te sien nie . . .
So het ’n familielid die nuus van die moord op Heila Kilian oorgedra aan haar man, Hein, ’n oudbevelvoerder van die onluste-eenheid in Dunnottar naby Springs aan die Oosrand. Die 63-jarige Kilian, wat alombekend was as “Lovey”, is Maandagaand doodgeskiet toe vyf gewapende aanvallers losgebrand het op ’n groep mense op ’n plaas naby Stilbaai in die Suid-Kaap. Sy het by haar suster, Brenda Thomas, gekuier ten tyde van die voorval.
Die aanvallers het in ’n gesteelde bakkie gevlug en word steeds gesoek. Volgens Katy van der Merwe, ’n woordvoerder vir die familie, het ’n familielid Hein met die nuus gebel. “Tannie Brenda het op ’n manier losgekom en na die buurplaas gehardloop,” sê sy. “Al nommer wat sy kon onthou, is die van haar seun, Brendan Vorster. Hy het vir oom Hein gebel en gesê: ‘Daar was ’n aanval. Tannie Lovey is geskiet. Sy het dit nie gemaak nie.”
“Die eienaar van die Gazania-kwekery en nog drie mense het vleis gebraai in die tuin agter die huis toe hulle deur vyf gewapende mans in oranje oorpakke en klapmusse genader is. Die mans het glo sonder waarskuwing op die slagoffers losgebrand.” Kilian is raakgeskiet en is op die toneel dood. Twee mans is vasgebind. “Nog ’n slagoffer – ’n vrou – het weggekom en die polisie is gekontak,” sê Pojie. Die aanvallers het die huis geplunder en ’n kluis oopgebreek. Hulle het met ’n onbekende bedrag geld, ’n versameling vuurwapens (waaronder ’n haelgeweer, twee gewere en ’n handwapen), asook jagmesse, in die eienaar se wit Toyota Hiluxbakkie gevlug.
Die gemeenskap van Springs erg geskok oor die dood van Kilian. “Daar is byna nie ’n mens wat sy nie aangeraak het nie. Sy het liefde uitgestraal en tyd vir almal gehad. Sy was ’n ma vir almal,” sê sy. Volgens Van der Merwe het Kilian op 5 Februarie haar 63ste verjaardag gevier. Sy het onlangs ook ’n voetoperasie gehad en was agt weke lank in ’n rolstoel. Sy het verlede Sondag in Stilbaai aangekom en sou dié Sondag weer terugvlieg. “Die vakansie was bedoel om ’n tyd van herstel te wees. Niemand het verwag dat dit sou gebeur nie,” voeg sy by.
Die Kilian-egpaar het vier kinders, Eugene Engelbrecht, ’n seun uit Heila se eerste huwelik wat in Australië woon, ’n dogter, Marike van der Linde, en nog twee seuns, Anton en Zane Kilian. Zane het onder meer vir die Valke en Griekwas rugby gespeel. “Zane is die jongste en bly net ’n huis van sy ouers af. Hy vat dit baie sleg,” sê Van der Merwe. Die egpaar sou op 29 Junie hul 40ste huweliksherdenking gevier het. Volgens Van der Merwe is geen begrafnisreëlings nog getref nie.